“Kadá bɔ́n bə́ Ísraɛ̂l nâ: ngə́ mod a yi nâ a kpân mətǐŋ yā á ngālíg Ńtondôbə mə́ tian ai ǹgúmā mod yā átān, 3fám, a tádigi á ókala bisəb məwóm mə́bɛ̄ a kələ kwí á mə̄wóm mə́saman, e nə tâŋ miǹsaŋ mí mɔ̄ní məwóm mə́tán, ǹsǎŋ mɔ̄ní yā ḿfúfúb Étɔbɔgɔ. 4Miníngá, á nə á tâŋ miǹsaŋ mí mɔ̄ní mə̄wóm mə́lɛ́, 5mǎn fám, ókala bisəb bítán a kələ kwí á bisəb məwóm mə́bɛ̄, á nə á táŋ miǹsaŋ mí mɔ̄ní mə̄wóm mə́bɛ̄, mǎn mīníngá, á táŋ miǹsaŋ awôm. 6Mǎn fám, a tádigi á ókala ńgúmā ngɔn a kələ kwí a bisəb bítán, a nə á táŋ miǹsan mí mɔ̄ní mítán, mǎn mīníngá, á tâŋ mílɛ́. 7É fám é nə̄ bisəb məwóm mə́saman ai mvug á yób é nə á táŋ miǹsaŋ mí mɔ̄ní áwôm ai mítán, miníngá, á tâŋ awôm. 8Ngə́ mod a və́ líg kân mətǐŋ mə́tē təge ai ngul yǎ á dzálā é táŋ mɔní nyīlí, a kələ lə́dē fada é mod a ngálíg mətǐŋ á nyɔ́l dzīē. Fada nyé ǎ yi tsíg é tâŋ mɔní yāyəan, a vəgə ai ńkóŋ é mod a ngálíg mətǐŋ á nə̄. 9Ḿfág yā bīyə́m bátúni Ǹtondôbə, éyə́m ésə̄ bə́ və́ túni Ǹtondôbə é nə̄ bíndá. 10Mod təge dzɔ́ fɔl ngə́ átsēnde, tɔ nâ a fudi édzí é nə́ ḿbəŋ á mənyian mə́ édzí é nə̄ ábē, tɔ nâ édzi é nə̄ ábē á mənyian mə́ édzí é nə́ ḿbəŋ, ngə́ bə́ və́ fɔlan biyə́m bíbɛ̄, édzí á mənyian mə́ édzí évɔ̄g, bísə̄ bíbɛ̄ byâyi bɔ bíndá. 11Ngə́ éyə́m báyi və́ Ńtondôbə é nə̄ édzí é nə̄ étīē mvid təge yə atúní, bə́ nə̄ dzɔ́ túnī Ńtondôbə, bə́ kələ dzɔ́ lə́dē fada, tɔ é nə zǎ ákyaí. 12Fada ńnyé ǎ yi tsíg ádzó yā étēde, ngə́ é nə m̀bəŋ ngə́ é nə abé, bə́ yə́bəgə é táŋ ā yi tsíg.